
საქართველოს მთავრობის 
დადგენილება №192

2009 წლის 22 ოქტომბერი 
ქ. თბილისი
„საჯარო სამართლის იურიდიული პირის – ლევან სამხარაულის სახელობის სასამართლო ექსპერტიზის ეროვნული ბიუროს დებულების დამტკიცების შესახებ“ საქართველოს მთავრობის 2009 წლის 16 მარტის №46 დადგენილებაში ცვლილებების შეტანის თაობაზე

მუხლი 1.
 „ნორმატიული აქტების შესახებ“ საქართველოს კანონის 36-ე მუხლის შესაბამისად „საჯარო სამართლის იურიდიული პირის – ლევან სამხარაულის სახელობის სასამართლო ექსპერტიზის ეროვნული ბიუროს დებულების დამტკიცების შესახებ“ საქართველოს მთავრობის 2009 წლის 16 მარტის №46 დადგენილებით (სსმ III, 2009 წელი, №30, მუხლი 363) დამტკიცებულ დებულებაში შეტანილ იქნეს შემდეგი ცვლილებები:

1. ამოღებულ იქნეს მე-5 მუხლის „დ“ ქვეპუნქტი.

2. მე-9 მუხლის „ა“ ქვეპუნქტი ჩამოყალიბდეს ახალი რედაქციით: 

„ა) ხარისხისა და ადამიანური რესურსების მართვის განყოფილების მეშვეობით ბიუროს თანამშრომელთა დანიშვნა-გათავისუფლების შესახებ ბრძანებათა პროექტების მომზადება, მათი პირადი საქმეების აღრიცხვა-წარმოება, პროფესიული მომზადება, გადამზადება და ვაკანტური თანამდებობების დასაკავებლად კონკურსებისა და ატესტაციების ორგანიზება; შრომის დისციპლინის დაცვის კონტროლი და ბიუროს საშტატო ნუსხის ფორმირება;“.

3. ამოღებულ იქნეს მე-10 მუხლის „თ“ ქვეპუნქტი.

4. ამოღებულ იქნეს მე-12 მუხლი.

5. მე-13 მუხლი ჩამოყალიბდეს შემდეგი რედაქციით:


 „მუხლი 13. სამედიცინო ექსპერტიზის სამსახური:

სამედიცინო ექსპერტიზის სამსახურის კომპეტენციაა:

ა) ცოცხალ პირთა და გვამების გამოკვლევა; სამედიცინო-კრიმინალისტიკურ, სასამართლო-ჰისტოლოგიურ, სასამართლო-ბიოქიმიურ ექსპერტიზათა ორგანიზება, წარმოება; სასამართლო-სამედიცინო ექსპერტიზათა წარმოება სამედიცინო დოკუმენტაციითა და საქმის მასალებით;

ბ) ბიომასალების კვლევა სეროლოგიური მეთოდების გამოყენებით, რომლის საფუძველზეც ტარდება სეროლოგიური ექსპერტიზა; ბიომასალების კვლევა დნმ-ის (დეზოქსირიბონუკლეინის მჟავა) კვლევის მეთოდებით, რომლის საფუძველზეც ტარდება გენეტიკური ექსპერტიზა.“. 

6. მე-15 მუხლი ჩამოყალიბდეს ახალი რედაქციით: 


 „მუხლი 15. ნარკოლოგიურ-ქიმიური ექსპერტიზის სამსახური
ნარკოლოგიურ-ქიმიური ექსპერტიზის სამსახურის კომპეტენციაა:

ა) სასამართლო-ქიმიური ექსპერტიზის წარმოება; ფსიქოაქტიურ ნივთიერებათა (ნარკოტიკული საშუალებები, ფსიქოტროპული ნივთიერებები, ალკოჰოლი) მიღების ფაქტის დადგენა კლინიკური გამოკვლევით, ექსპრეს-ტესტებით, სტაციონარული და ამბულატორიული ნარკოლოგიური შემოწმებით; ნარკოლოგიური ექსპერტიზის ჩატარება; ნარკოლოგიური აღრიცხვის მონაცემთა საინფორმაციო ბაზის წარმოება;

ბ) საწვავ-საცხები მასალების, დაუდგენელი (უცხო) ობიექტებისა და ნივთიერებების, ნიადაგის, სპირტშემცველი ნივთიერებების, ალკოჰოლიანი და უალკოჰოლო სასმელების, თამბაქოს ნაწარმის, კვების პროდუქტების, ლაქ-საღებავებისა და მათი საფარის, ბოჭკოვანი ობიექტებისა და მათი ნაწარმის, პოლიმერული ობიექტებისა და მათი ნაკეთობების, საყოფაცხოვრებო ქიმიური ობიექტების, აგრეთვე სხვადასხვა ობიექტში ნარკოტიკული, ფსიქოტროპული და სხვა მომწამლავი ნივთიერებების აღმოჩენა (ქიმიურ-ტოქსიკოლოგიური გამოკვლევა); ნარკოტიკული და ფეთქებადი ნივთიერებების, ფარმპრეპარატების, მცენარეული და ცხოველური წარმოშობის ობიექტების ექსპერტიზა; მინის, კერამიკის სილიკატური სამშენებლო მასალების, ლითონების, შენადნობებისა და მათი ნაკეთობების ექსპერტიზა.“.


მუხლი 2.
დადგენილება ამოქმედდეს გამოქვეყნებისთანავე. 

პრემიერ-მინისტრი                                               ნ. გილაური 

